
În Europa anului 2005, în conformitate cu unele statistici făcute de Consi- 
liul Conferinţelor Episcopale Europene, Biserica Catolică avea 30.754 de şcoli 
cu 7.514.365 de elevi; jumătate dintre aceste şcoli erau înregistrate în Franţa şi 
Spania, cu 3.378.378 de elevi. Referitor la Europa de Est, mai exact în ţările 
fost comuniste, statisticile spun că în 2005, Biserica Catolică şcolariza 192.522 
de elevi. În ansamblu, cifrele manifestau tendința de scădere și, din păcate, 
situaţia a rămas la fel până astăzi’. 

În România anului 2002, potrivit unei statistici naţionale, Biserica Catolică 
avea 52 de şcoli (de la grădiniță până la liceu) şi 10 Institute sau Facultăţi de 
teologie catolică. Ca peste tot în Europa, cifrele manifestau aceeaşi tendință de 
scădere”. Am un exemplu concret la îndemână: când am primit misiunea de 
rector al Institutului Teologic Romano-Catolic din Iaşi, studenţii erau 210; 
acum Institutul are 130 de studenți. 

Ţinând cont de acest context al şcolii catolice în România şi Europa şi, mai 
ales, de tendința de scădere a cifrelor de şcolarizare, mă întreb: cum vor reuşi 
creştinii catolici să primească o educaţie în conformitate cu valorile lor religi- 
oase? Poate fi apartenența la o minoritate un avantaj în păstrarea propriei 
identități? 

Înainte de a căuta un răspuns la aceste întrebări, vreau să definesc pe scurt 
semnificaţia sintagmei „şcoală catolică”. Astfel, „şcoala catolică” este „catolică” 
şi aparține Bisericii, adică este un subiect eclezial, în virtutea activităţii sale 
didactice, în primul rând, deoarece în cadrul acestei activităţi credinţa se ar- 
monizează cu viaţa şi cultura. Catolicitatea e garantată de autoritățile compe- 
tente, adică de episcopul locului. Spre deosebire de celelalte forme de școlari- 
zare, „şcoala catolică” asigură părinţilor catolici libertatea de a alege educaţia 
pe care o doresc copiilor lor şi, totodată, manifestă libertatea şi deschiderea 


1 Cf. „Il compito delle scuole cattoliche”, Osservatore romano (3 decembrie 2008) 6. 

2 Cf. „Biserica Romano-Catolică”, în www.culte.ro 

şcolii ca atare’. Principiul subsidiarităţii reglează colaborarea dintre familie şi 
diferitele instituţii delegate pentru a educat. 


Lumini și umbre 


Înainte de cel de-al Doilea Război Mondial, în România activau 421 de 
şcoli catolice. În timpul regimului comunist, toate au fost naţionalizate. După 
1989, Biserica Catolică a deschis mai multe procese de recuperare a fostelor 
şcoli şi instituţii de formare, însă doar o parte dintre ele au fost câştigate. Lă- 
sând deoparte dificultăţile de ordin juridic, financiar, material şi spiritual, 
aceste şcoli au revenit la menirea lor de la început și au influențat în mod po- 
zitiv formarea generaţiilor tinere”. Fireşte, obiectivul lor principal urmărea 
educarea copiilor şi tinerilor catolici, însă şcolile şi-au deschis porţile şi spre 
ceilalți copii şi tineri, indiferent de confesiune, etnie sau stare socială. E adevă- 
rat că legile României nu favorizează amestecul confesiunilor şi convingerilor 
religioase în educarea tinerelor generaţii, totuşi şcolile catolice au înregistrat şi 
excepții, fără să facă prea mult zgomot. În felul acesta, educatorii catolici au 
pătruns în locuri unde alte forme obişnuite de activitate pastorală nu ar fi po- 
sibile sau, oricum, ar fi foarte greu de susținut. Pe scurt, în ciuda numeroaselor 
obstacole, şcoala catolică a contribuit la dezvoltarea socială şi culturală a per- 
soanelor, familiilor şi comunităţilor în interiorul cărora a fost chemată să-şi 
desfăşoare activitatea. Suntem datori să exprimăm public sentimentele noas- 
tre de apreciere pentru munca pastorală a şcolii catolice în promovarea unită- 
ţii familiei, mai ales, subliniind în această privinţă inserarea discretă în dina- 
mica educațională care-i leagă pe părinţi de copii lor. 

Fără îndoială, şcoala este un loc sensibil de întâlnire a problemelor ce-i 
asediază pe oamenii de la acest început agitat de mileniu trei. Şcoala catolică 
se adresează familiilor obişnuite din zilele noastre şi lucrează direct cu copiii 
şi tinerii care trăiesc personal dificultăţile timpului prezent: cu acei copii care 
fug de efort, sunt incapabili să-şi controleze voința, nu rămân statornici în 
angajamentele luate şi nu găsesc în propriile familii modele autentice de viaţă. 
Să notăm un alt fenomen îngrijorător, şi anume creşterea numărului acelora 


° Cf. CONSILIUL PONTIFICAL PENTRU DREPTATE ŞI PACE, Compendiu de Doctrină socială a 
Bisericii (trad. pr. dr. L. Farcaș), Sapientia, Iaşi 2007, nr. 557. 

4 CONGREGAȚIA PENTRU EDUCAȚIA CATOLICĂ, „Scrisoarea circulară către Preşedinţii 
Conferinţelor Episcopale despre Educaţia religioasă în şcoli” (5 mai 2009). 

5 CONGREGAȚIA PENTRU EDUCAȚIA CATOLICĂ, „Şcoala Catolică în pragul celui de-al Trei- 
lea Mileniu” (28 decembrie 1997). 

care sunt lipsiți aproape total de educaţia morală şi religioasă. La toate aceste 
neajunsuri să adăugăm şi profunda apatie când vine vorba de a propune for- 
marea etică şi religioasă. Neîndoielnic, atmosfera de mai sus favorizează un anu- 
mit sentiment de oboseală pedagogică, care nu face altceva decât să sporească 
gradul de dificultate al concilierii rolului profesorului cu cel al educatorului. 

Dacă vorbim de greutăţi, să mai spunem că putem găsi şi situaţii în care 
lumea politică, atmosfera socială sau culturală îngreunează sau împiedică to- 
talmente frecventarea unei şcoli catolice. Drama sărăciei, răspândirea violen- 
tei, degradarea vieții urbane împiedică implementarea proiectelor de formare 
şi educaţie a tinerelor generaţii. Precaritatea finanţelor reprezintă o sursă a 
multor necazuri educaţionale, care sunt resimţite mai acut în acele state în 
care nu există niciun sprijin din partea guvernului pentru şcolile non-statale, 
cum se întâmplă în România. Acest inconvenient de ordin financiar afectează 
recrutarea şi stabilitatea profesorilor şi poate determina eliminarea din şcolile 
catolice a elevilor şi studenţilor care nu-şi permit să plătească taxele de rigoare. 

În ciuda acestor provocări, şcoala catolică este chemată să ofere tinerilor 
mijloacele necesare pentru a dobândi învățătura de care au nevoie ca să-şi 
găsească locul potrivit în societatea contemporană, şi în acelaşi timp, să îm- 
părtăşească o solidă formare creştină. Cum se poate realiza acest lucru? Pen- 
tru ca şcoala creştină să-şi atingă obiectivele pe care şi le-a fixat şi să aibă un 
cuvânt de spus în formarea generaţiilor de astăzi, consider că ea trebuie să 
intensifice elementele structurale ce o definesc. 

În continuare voi ilustra în mod rezumativ câteva trăsături specifice ale 
şcolii catolice pe care nu trebuie să le pierdem din vedere în contextul actual 
al globalizării crizei educaţionale. Ordinea prezentării este aleatorie, însă toate 
aspectele sunt importante şi reprezintă o provocare sau o urgenţă. Astfel, 
„şcoala catolică” este centrată pe valoarea şi demnitatea persoanei umane, este 
loc al slujirii pastorale, e deschisă tuturor oamenilor, oferind nu doar cunoş- 
tinţe, ci şi o viziune înțeleaptă despre viaţă, în slujba societăţii din care face 
parte şi favorizând comuniunea între generații. 


Şcoala catolică e centrată pe valoarea persoanei umane 


Luând cuvântul la Prima întâlnire națională a şcolilor catolice din Italia, în 
1991, Papa Ioan Paul al II-lea spunea: „Persoana fiecărei ființe umane în parte, 
cu nevoile sale materiale sau spirituale, se află în inima învăţăturii lui Cristos: 

de aceea, promovarea persoanei umane este scopul şcolii catolice”. Această 
afirmaţie ne aminteşte că plinătatea adevărului despre om se află în persoana 
lui Isus Cristos. În consecinţă, și educaţia în şcoala catolică este centrată pe 
persoana umană. 

Dar contextul social şi cultural din timpul nostru riscă să umbrească valoa- 
rea educativă a şcolii catolice deoarece manifestă tendința de a reduce educa- 
ţia doar la aspectele tehnice şi practice, de a sublinia aspectele fenomenologice 
şi didactice şi nu esenţa educaţiei ca atare, centrată pe valori şi pe perspective 
profunde şi semnificative şi, în fine, de a uita că educaţia întotdeauna presupune 
şi implică un concept clar despre om şi viață. 


Şcoala catolică e loc de slujire pastorală 


Având în vedere caracterul complex al societăţii contemporane, este nece- 
sar ca şcoala catolică să-şi sporească conştiinţa identităţii ecleziale. Din faptul 
că e „catolică” derivă structura şcolii catolice ca instrument genuin al Bisericii, 
loc al unei reale slujiri pastorale. Fără nici un echivoc, şcoala catolică e catolică 
în măsura în care participă la misiunea evanghelizatoare a Bisericii. Într-ade- 
văr, „şcolile catolice sunt locuri ale evanghelizării, ale formării integrale, ale 
înculturării, ale uceniciei într-un dialog viu între tinerii diferitelor religii şi 
contexte sociale”. 

Datorită identităţii sale, şcoala catolică este un loc al trăirii apartenenţei la 
Biserică sau la comunitatea parohială. De aceea, şcoala catolică oferă o opor- 
tunitate cu totul specială de a întâlni tinerii în mediul ce favorizează formarea 
lor creștină. 

În viaţa Bisericii, şcoala catolică a fost promovată înainte de toate de acele 
ordine călugăreşti ce s-au dedicat cu generozitate educaţiei. Timpul de față 
este plin de dificultăţi ce îi determină pe unii dintre călugării şi călugărițele 
din operele educaționale să abandoneze apostolatul învățământului. Trebuie 
să amintim că prezența persoanelor consacrate în comunitatea educaţională 
este o prezenţă cu totul specială şi mult preţuită de Biserică şi de societate. 
Prezenţa călugărilor şi călugăriţelor, alături de cea a preoților şi a profesorilor 
laici, oferă copiilor „o imagine vie a Bisericii şi face mai uşoară perceperea 
bogăției sale”*. 


6 IOAN PAUL AL II-LEA, „Mesaj către Prima Întâlnire Naţională a Şcolii Catolice din Italia”, 
Osservatore Romano (24 noiembrie 1991) 4. 

7 IOAN PAUL AL II-LEA, Exortaţia apostolică Ecclesia in Africa, nr. 102. 

è IOAN PAUL AL II-LEA, Exortaţia Christifideles laici, nr. 62. 

Şcoala catolică trece de la cunoaștere la înțelepciune 


Unul dintre elementele semnificative ale educaţiei catolice îl reprezintă sin- 
teza dintre cultură şi credință. Într-adevăr, cunoaşterea propusă într-un con- 
text de credinţă conduce la înțelepciune şi la un anumit mod de a fi în lume. 
Recent, în timpul vizitei sale în Cehia, Papa Benedict al XVI-lea s-a adresat 
membrilor comunității academice cu aceste cuvinte: 


de la Platon şi mereu de-a lungul timpului, educaţia nu a fost doar acumularea de 
cunoştinţe şi aptitudini, ci paideia, adică formare umană în spiritul comorilor 
unei tradiţii intelectuale orientate spre viaţa virtuoasă. Căci dacă marile universi- 
tăţi înființate în Europa Evului Mediu căutau cu încredere să atingă idealul sinte- 
zei întregii cunoașteri, acest lucru s-a realizat întotdeauna favorizând autentica 
humanitas, adică desăvârşirea individului în unitatea unei societăţi bine orânduite. 
Tot la fel ar trebui să fie şi astăzi: mai întâi să fie trezită în sufletul tinerilor înţele- 
gerea totalităţii şi a unității adevărului; apoi să fie ajutați să vadă că întrebarea 
despre ceea ce ei pot să ştie deschide marea aventură a ceea ce trebuie să fie şi a 
ceea ce trebuie să facă. Ar trebui reactualizată ideea unei educaţii integrale, bazate 
pe unitatea cunoaşterii întemeiate pe adevăr’. 


În felul acesta proiectul educaţional al şcolii catolice nu separă timpul învă- 
țatului de cel al formării, dobândirea de informaţii de maturizarea în înțelep- 
ciune. Materiile şcolare nu ar trebui să prezinte doar cunoaşterea la care tre- 
buie să se ajungă, ci şi valorile ce trebuie dobândite, adevărurile ce trebuie 
descoperite. Desigur, toate acestea necesită o atmosferă caracterizată de căuta- 
rea adevărului. 


Şcoala catolică e liberă şi deschisă tuturor 


În trecut, majoritatea institutelor catolice destinate educaţiei veneau în în- 
tâmpinarea celor dezavantajaţi din punct de vedere social şi economic. Într-ade- 
văr, şcolile catolice provin din solicitudinea profundă, plină de credință, pen- 
tru educarea copiilor săraci, orfani şi lipsiţi de orice şansă de şcolarizare. Ei 
bine, astăzi, ca şi în trecut, şcoala ar trebui să lupte împotriva situaţiilor de 
neînțelegere, neîncredere, lipsă a resurselor materiale. Școala catolică ar trebui 
să aibă ochii iubirii şi să vadă „săracul” din zilele noastre, oferindu-le tuturor 
copiilor, mai ales celor defavorizaţi, oportunitatea educaţiei, manifestând ast- 
fel dragostea lui Cristos pentru săracul care caută adevărul. 


” BENEDICT AL XVI-LEA, „Mesaj către membrii comunității academice, Sala Vladislav din 
Castelul din Praga, duminică, 27 septembrie 2009. 

Şcoală catolică este în slujba societăţii 


Şcoala trebuie să se raporteze la lumea politicii, a economiei, a culturii şi la 
societate ca la un întreg. Având prin natura sa un caracter public, şcoala cato- 
lică îndeplineşte un serviciu public. Această dimensiune a deschiderii devine 
evidentă într-un mod deosebit în ţările în care catolicii nu sunt majoritari, 
cum este cazul țării noastre. Şcolile catolice, ca şi şcolile de stat, au o impor- 
tanță publică, deoarece prezenţa lor garantează pluralismul cultural şi educa- 
tional, şi, mai presus de toate, libertatea şi dreptul familiilor de a vedea cum 
copiii lor primesc acel tip de educaţie pe care îl doresc pentru ei. Acest drept 
este încălcat astăzi în România de neînţelegerea manifestată de autorităţile pu- 
blice, care pretind că şcolile catolice ar trebui să fie doar pentru catolici, iar 
numărul acestor instituţii ar trebui să fie proporțional cu numărul catolicilor 
din ţara noastră. 

Şcoala catolică trebuie să întreţină un dialog cordial şi constructiv cu auto- 
rităţile statale şi civile. O relaţie corectă între stat şi şcoală, nu doar cu şcoala 
catolică, se bazează nu atât pe legături instituționale, cât mai ales pe dreptul 
fiecărei persoane de a primi o educaţie pe măsura alegerii sale libere. Acest 
drept este înţeles potrivit principiului subsidiarităţii. Căci „autoritatea publică, 
a cărei datorie este de a proteja şi de a apăra libertatea cetățenilor, are menirea 
- conform principiului dreptăţii distributive - de a asigura ca subvenţiile pu- 
blice să fie astfel alocate încât părinţii să fie cu adevărat liberi şi să poată alege 
potrivit conştiinţei lor şcoala dorită pentru copii lor”. În cadrul proclamării 
formale şi în exercitarea efectivă a acestui drept uman fundamental, în unele 
țări există problema crucială a recunoașterii juridice şi financiare a şcolilor 
non-statale. Catolicii îşi doresc ca în toate țările democratice, inclusiv în Ro- 
mânia, „să fie făcuţi paşi concreţi pentru a implementa adevărata egalitate 
între şcolile statale şi cele non-statale, iar lucrul acesta să se realizeze respec- 
tându-se proiectul lor educaţional”. 


Şcoala catolică e locul comuniunii între generaţii 


Comunitatea educaţională este constituită din interacţiunea și colaborarea 
între diferitele ei părți componente: studenţi, profesori, directori şi personal 
auxiliar. Trebuie să se acorde atenţie relaţiilor existente între toți cei ce alcătuiesc 
comunitatea educaţională. În ce priveşte rolurile individuale, trebuie susținută 


1 IOAN PAUL AL II-LEA, „Scrisoare către Superiorul general al Piariştilor”, Osservatore Ro- 
mano (28 iunie 1997) 5. 

dimensiunea comunitară, deoarece constituie una dintre cele mai folositoare 
dezvoltări ale „şcolii contemporane”. Într-o şcoală catolică această dimensiune 
a comuniunii între generaţii, între familii şi comunitatea educațională nu este 
doar o categorie socială, ci şi una teologică. 

În şcoala catolică, „responsabilitatea de a crea atmosfera de şcoală catolică 
stă pe umerii profesorilor, ca indivizi, dar şi ca membri ai unei comunități". 
Relaţiile personale de comuniune, prietenie, frăţietate între profesori şi stu- 
denţi asumă o importanță enormă şi nu se limitează doar la a da şi a lua. 

Părinţii joacă un rol deosebit în comunitatea educațională, deoarece ei sunt 
primii şi responsabilii naturali ai educaţiei copiilor lor. Din nefericire, astăzi, 
se întâlneşte tot mai des situația în care acest rol specific părinților este delegat 
altora. De aceea, catolicii doresc să sprijine angajarea familiei în educaţia co- 
piilor prin promovarea asociaţiilor de părinţi. Pe cale de consecinţă, scopul 
constant al şcolii catolice este legătura directă şi dialogul cu familia elevului. 


Concluzie 


Suntem obişnuiţi să spunem că ființa umană este umană, dacă este educată 
sau, mai bine zis, pe deplin educată, incluzând aici şi dimensiunea spirituală a 
formării. Şcoala catolică este chemată să ofere lumii această educaţie integrală. 

Sunt preot catolic şi lucrez de ani buni în domeniul educaţiei. În lumina 
experienţei mele didactice, afirm cu toată convingerea că şcoala catolică poate 
juca un rol important în lumea de azi, dacă are profesori calificaţi, o bibliotecă 
bogată şi, nu în ultimul rând, studenţi studioși. Şi încă ceva. Tot în lumina 
experienţei mele profesorale, am observat că episcopul unei dieceze joacă un 
rol important în păstrarea calificativului „catolic” pentru o şcoală sau alta. 
Dar, bineînţeles, nu de unul singur. Dacă ar avea ceva bani, puţin noroc şi inspi- 
rații cu bătaie lungă, episcopul unei dieceze ar putea să trimită la pregătire mai 
mulți preoți şi creştini laici, care să devină profesori calificați şi să susțină, prin 
activitatea lor, catolicitatea şcolilor catolice. 

„Dacă vorbeşti prea mult, nu poţi evita păcatul”, spunea sfântul Benedict”. 
De aceea mă opresc aici. 


11 CONGREGAȚIA PENTRU EDUCAŢIA CATOLICĂ, „Dimensiunea religioasă a educaţiei într-o 
şcoală catolică”, nr. 26. 
12 Regula sfântului Benedict, c. 6. 


18 DIALOG TEOLOGIC 23 (2009) 


Acest număr al revistei Dialog teologic continuă răspunsul din numărul tre- 
cut la provocările pe care le înfruntă şcoala catolică din zilele noastre, şcoala 
catolică de toate gradele, de la Grădiniță până la Universitate, şi propune solu- 
ţia pregătirii serioase a formatorilor, oferind articole semnate de câțiva preoți 
ai Diecezei de Iaşi cu studii de specializare la diferite Universităţi Pontificale 
din Roma (Italia). Şi pe această cale le adresăm mulțumiri, pentru că au bine- 
voit să prezinte în rezumat tezele lor de masterat (I. Iacob, R. Felix, Şt. Lupu, 
E. Soare) sau doctorat (I. Enăşoae, A. Hirja) în cadrul Conferinţelor Institutu- 
lui Teologic Romano-Catolic din Iaşi de-a lungul anului academic 2008-2009. 

În fine, reluăm aici descrierea legăturii dintre profesori şi şcolile catolice de 
la Conciliul Vatican al II-lea potrivit „Declaraţiei despre educaţia creştină” 
(Gravissimum educationis): 


Profesorii să nu uite, însă, că în primul rând de ei depinde ca şcoala catolică să-şi 
poată realiza scopurile şi inițiativele. Aşadar, ei trebuie să fie pregătiţi cu deosebită 
grijă pentru a poseda ştiinţa, atât profană cât şi religioasă, atestată prin diplome 
cuvenite, şi pentru a fi înzestrați cu o măiestrie pedagogică la nivelul progresului 
actual. Legaţi între ei şi cu elevii lor prin iubire şi pătrunşi de spirit apostolic, să 
dea mărturie, atât prin viață cât şi prin învățătură, pentru unicul Învățător, Cristos. 
Să colaboreze în primul rând cu părinții; împreună cu ei să ţină seama, în întreaga 
educaţie, de deosebirea dintre sexe şi de scopul atribuit de Providența divină fie- 
cărui sex în familie şi în societate. Să depună eforturi pentru a stimula activitatea 
personală a elevilor şi să continue să-i sprijine cu sfatul şi cu prietenia şi după 
terminarea studiilor, întemeind chiar asociaţii speciale pătrunse de adevăratul 
spirit al Bisericii. Conciliul declară că slujirea îndeplinită de profesori este un 
apostolat autentic, deosebit de adecvat și necesar și în vremurile noastre şi, în 
același timp, este un adevărat serviciu adus societăţii (GE 8). 


